《和韵寄胡山甫》
宋代·舒岳祥

乡心趋老重，见说买山成。
静坐性情淡，孤眠滋味清。
樵人时识面，禅客共知名。
山色元无垢，溪声自不平。
池荷应足制，山蓣想堪羹。
九日如今近，思君出峡行。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。